S p r á v a
o činnosti Mestskej polície Košice od XXII. rokovania MZ, konaného dňa
27. 04. 2006

Predkladá: Bc. Milan Francan
                 poverený zastupovaním náčelníka MsP

Poverený zastupovaním náčelníka Mestskej polície Košice, v zmysle § 21, ods. 3 Štatútu mesta Košice, predkladá správu o činnosti MsP Košice od ostatného MZ. Mestská polícia (ďalej len MsP) ako poriadkový útvar mesta Košice v zmysle zákona č.564/1991 Zb.  o obecnej polícii v znení noviel a doplnkov, zabezpečovala svojimi silami a prostriedkami verejný poriadok, ochranu obyvateľov a návštevníkov mesta a  mestských častí,                         pred ohrozením ich života, zdravia a majetku. Dohliadala na dodržiavanie čistoty a hygieny, ochranu životného prostredia, dohliadala na rešpektovanie VZN, na bezpečnosť a plynulosť v cestnej premávke a  objasňovala spáchané priestupky z zmysle platnej právnej úpravy.

A/ Oblasť riadiacej a kontrolnej činnosti

a/	Naďalej je realizovaná kontrolná činnosť príslušníkov MsP riadiacimi pracovníkmi v zmysle vypracovaného plánu kontrolnej činnosti.
b/	V rámci MsP bolo spracované finančné vyhodnotenie nákladov, ktoré boli použité na zabezpečenie ubytovania pre občanov bez bydliska /bezdomovcov/ v zimných mesiacoch.
c/	Prebehli pracovné rokovania povereného zastupovaním náčelníka MsP s riaditeľom KDI, pplk. JUDr. M. Rusnákom, ktorých obsahová stránka sa dotýkala problematiky možnosti preškolenia mestských policajtoch v oblastiach:
		-sprevádzanie kolóny vozidiel,
		-zastavovanie vozidiel,
		-používanie výstražných svetelných znamení a pod.,
		-účasť mestskej polície v rámci akcie: „Deň polície“.
d/	Dňa 11. 04. 2006 sa uskutočnilo rokovanie  medzi krajským riaditeľom PZ v Košiciach o ďalšej možnej spolupráci medzi PZ SR a Mestskou políciou Košice v oblasti verejného poriadku a prevencie kriminality. 
e/	Dňa 02. 05. 2006 bolo zvolané a realizované starostkou MČ Staré mesto rokovanie k problematike rómov, obývajúcich oblasť asanačného pásma.	
f/	Na základe úlohy riaditeľa MMK, uskutočnilo sa pracovné rokovanie spolu so zás-tupcami SMZ, SKK a ÚHA v areáli Malinovského kasární za účelom ich dočasného využitia na platené parkovanie. V súčasnej dobe prebiehajú prípravne práce na začatie prevádzky.
g/	Dňa 11. 05. 2006 sa poverený zastupovaním náčelníka zúčastnil zasadnutia prezídia ZNOMPS v Spišskej Novej Vsi, ktorého obsahom bolo rokovanie o otázkach:
-	súčasný stav legislatívy,
-	15. výročie založenia obecných a mestských polícií na Slovensku,
-	návrhy noviel Zákona 564/1991 o obecnej polícií, zákona o služobnom  pomere,
-	príprava majstrovstiev Slovenska obecných polícii v hokejbale,
-	vnútorné otázky ZNOMPS.
h/  	Na základe vlastných poznatkov, ale aj na základe podnetov obyvateľov mesta naďalej vykonávame kontroly na miestach, kde dochádza k protiprávnemu uskladňovaniu odpadu     na verejných priestranstvách. Takéto  miesta sú napríklad na ulici Boccatiovej medzi garážami, na Čárskeho, Vodárenskej taktiež pri garážach, v blízkosti záhradkárskych lokalít. Úloha  MsP pri riešení prezentovanej problematiky v rámci kapacitných možností spočíva hlavne vo vykonávaní periodických kontrôl v rôznych časových intervaloch v  priebehu 24 hodín, s cieľom zabezpečovať ochranu verejného poriadku, bezpečnosti, zdravia, života a majetku občanov, ako aj čistoty a hygieny verejných priestranstiev a ochrany životného prostredia v predmetných lokalitách. Samostatné opatrenia sú prijímané v centrálnej mestskej zóne, kde je  problém s občanmi, ktorí nakladajú s odpadom v rozpore so zákonom a VZN č. 72 o komunálnych odpadoch. Tento problém spočíva v tom, že niektorí občania vynášajú odpad aj v iných obaloch, než v tých, ktoré sú na to určené. Tým sa sťažuje kontrolná práca MsP a následne identifikácia neplatiča za odvoz odpadu. 
ch/	Poverený zastupovaním náčelníka MsP sa zúčastnil  pravidelného  zasadania  Komisie  pre  prevenciu  protispoločenskej činnosti, ktorá realizuje svoju činnosť pri Krajskom úrade v Košiciach.           
i/  	Velitelia  jednotlivých  staníc a pracovísk MsP sú sústavne inštruovaní tak, aby              od podriadených príslušníkov MsP vyžadovali dôsledné plnenie úloh. Pred službou vykonávajú inštruktáž nastupujúcim príslušníkom MsP, ktorí sú oboznámení  s celkovou bezpečnostnou situáciou v stanovenom úseku, ako i na celom území mesta. 
j/   	V  súvislosti  s  riešením  problematiky  bezpečnosti a  čistoty trhoviska                          na Dominikánskom námestí v Košiciach naďalej pokračujeme v aktivitách  a prijímame opatrenia na zjednanie nápravy k eliminácii činnosti vreckových zlodejov a dodržiavaniu platnej právnej úpravy na úseku čistoty a hygieny verejných priestranstiev. Od mája je v tejto lokalite plánovaný nepretržitý výkon hliadkovej služby v čase predaja a zvýšenej koncentrácie kupujúcich, zameraný na dodržiavanie „Trhového poriadku“ a predchádzaniu krádežiam. 
k/	Na základe pozvánky sa dňa 06. 04. 2006 zúčastnil vedúci OVŠV na II. zasadnutí Ob-vodnej povodňovej komisie obvodu Košice, ktoré sa uskutočnilo v zasadačke Obvodného úradu ŽP Košice na Adlerovej ulici č.29 v Košiciach.
l/	Dňa 26. 5. 2006 v nočných hodinách poverený zastupovaním náčelníka MsP a veliteľ stanice Stred spolu s redaktorkou Košického Večera preverili v teréne stav verejného poriadku s dôrazom na lokalitu Dominikánske námestie a jeho okolie.

B/ Oblasť priameho výkonu služby

a/	Pravidelne je realizovaný monitoring oblasti „Heringeš“ postihnutej zosuvom pôdy v MČ Vyšné Opátske.
b/ 	V ranných a popoludňajších hodinách v čase školského vyučovania, keď je zvýšený pohyb detí a mládeže, ktoré navštevujú predškolské a školské zariadenia, zabezpečujeme v rámci kapacitných možností MsP priechody pre chodcov na uliciach v jednotlivých MČ (napríklad na Lingove v MČ Košická Nová Ves, na ul. Berlínskej v MČ Ťahanovce, na ulici Bernolákovej a Trebišovskej v MČ Západ, Lechkého v MČ KVP,  Jantárovej MČ KE Juh).
c/ 	Na základe požiadaviek rodičov, riaditeľov škôl, starostov jednotlivých MČ a vlastnej poznatkovej základne zabezpečujeme v poobedňajších hodinách počas školského vyučovania v rámci kapacitných možností MsP  kontrolu areálov ZŠ, kde podľa oznámení dochádza k rôznej protispoločenskej aktivite niektorých občanov. 
d/	Pre zabezpečenie čistoty a ochrany životného prostredia na území mesta Košice zisťujeme pôvodcu uskladnenia odpadu v rozpore s právnymi predpismi. Zisťovanie pôvodcov je však komplikované. Snažíme sa dôsledne dbať aj o ochranu zelene, rekreačných a detských zariadení.  
e/ 	Neustálu pozornosť venujeme Dominikánskemu námestiu, Hlavnej ulici                         a zastávkam MHD, kde realizujeme preventívno-bezpečnostné opatrenia k eliminácii činnosti vreckových zlodejov. 
f/	Od 09:00 hod. dňa 03. 02. 2006 (nonstop) do odvolania realizujeme stráženie objektu mesta Košice po požiari na VŠA – hala Koala. Od dňa 13. 03. 2006 je zrušené nonstop stráženie a kontroly sa vykonávajú v rôznych časových intervaloch počas 24 hodín.  
g/ 		Nepretržite realizujeme  opatrenia  k  zjednaniu  nápravy  v  centrálnej mestskej zóne, ako aj v ostatných mestských častiach Košíc, kde podľa našich poznatkov dochádza k prepĺňaniu odpadových nádob, k ukladaniu komunálneho odpadu mimo nich                             a k znečisťovaniu verejného priestranstva. 
h/	Poskytujeme asistencie DPMK pri kontrolách, ktoré vykonávajú ich poverení zamestnanci.
ch/	Asistujeme pracovníkom BPMK, pracovníkom VSE, SPP a príslušných MČ              pri výkone preventívnych prehliadok, odstraňovaní rôznych porúch a havarijných stavov                v  lokalitách obývaných rómskymi a neprispôsobivými občanmi. Na základe požiadavky VVS a. s. realizujeme v MČ Ťahanovce 2 x v priebehu dňa kontrolu vodárenských objektov. 
i/   	Pokračujeme vo vykonávaní poriadkových aktivít na Verejnom cintoríne na  Cintorínskej ulici, kde podľa podnetov občanov a pracovníkov spoločnosti URAM dochádza              zo strany rómskych spoluobčanov k obťažovaniu návštevníkov predmetného cintorína.   
j/  	Monitorujeme stav kanalizačných vpustí, kanálov (poklopov) VVaK, dopravných značiek a iných dopravných značení, stĺpov verejného osvetlenia a iných verejnoprospešných zariadení. Oznámenia o zistených nedostatkoch postupujeme spoločnostiam zodpovedným    za ich odstránenie. 
k/	Denne vo večerných hodinách robíme preventívnu kontrolu na Bosákovej ulici v okolí ubytovne pre bezdomovcov ktorú spravuje Diecézna charita. 
l/	Spolupodieľame sa na zabezpečení nerušeného priebehu futbalových zápasov MFK          na štadióne Lokomotívy.
m/  	Naďalej pri realizácii obchôdzkovej činnosti neustále monitorujeme priestranstvá možného usadzovania sa bezdomovcov. 
n/ 	Sústavnú veľkú mieru pozornosti venujeme problematike rómskeho etnika, ktoré býva napr. na ulici Herlianskej v MČ Dargovských hrdinov, v lokalite Na Demetri v MČ Ťahanovce,  na ulici Golianovej v MČ Krásna nad Hornádom, na sídlisku Luník IX., na ulici Vodárenskej v  MČ Sever, v asanačnom pásme v MČ Západ, na  ulici Žriedlovej a ulici Floriánskej v MČ Staré mesto. Uvedené lokality sú pravidelne monitorované s cieľom zabrániť usadzovaniu sa týchto osôb a budovaniu nelegálnych primitívnych obydlí. 
o/	Pozornosť sústavne zameriavame na sídliská v meste Košice, ktoré sú charakteristické veľkým počtom dospievajúcej mládeže. Na základe  vlastnej poznatkovej základne, ako aj          na základe podnetov obyvateľov mesta Košice je výkon služby MsP orientovaný tak, aby bola výkonom služby (prevenciou) pokrytá doba a forma delikventného konania. Pri realizovaní besied na školách venujeme tejto problematike veľkú pozornosť.
p/	Príslušníci jednotlivých útvarov sústavne zabezpečujú doručovanie písomných zásielok, ktorých odosielateľmi sú súdy, jednotlivé MČ, MMK referát organizačný, referát odpadu a iní. 
r/	Realizujeme kontroly rôznych lokalít a objektov v meste Košice, ako napr.: Čermeľské údolie, Detskú železnicu /kde v minulosti došlo k viacerým vlámaniam                     do objektov/, vyhliadková veža, ZOO, tenisové kurty na Aničke, objekty na Vodárenskej ulici  a mnohé ďalšie.
s/	V dňoch 01. 05. až 07. 05. 2006 bolo realizované zabezpečovanie verejného poriadku na jednotlivých akciách v rámci osláv  „Dni mesta Košice“.
t/	Príslušníci jednotlivých útvarov MsP za zúčastnili na zabezpečovaní verejného poriadku v čase konania volieb primátora mesta resp. aj volieb starostu v MČ Košická Nová Ves.
u/	Dňa 03. 04. 2006 v čase od 13:00 hod. do 19:00 hod. vykonané zabezpečovanie verejného poriadku počas akcie odhalenia sochy Rákocziho.

Stanica Juh
-	dňa 01. 04. 2006 v čase 06:30 hod. do 17:00 hod. poskytnutá dvojčlenná hliadka            na zabezpečenie verejného poriadku a dopravy počas akcie prevoz sochy Rákocziho na ulicu Stará Baštová. V čase o 12:00 hod. doprovod maďarského kamióna so sochou Rákocziho z hraničného priechodu – Milhosť,
-	dňa 03. 04. 2006 v čase o 15:00 hod. zistený stavebný odpad z prestavby, výmeny vchodových dverí na ulici Turgenevova 11-13 zo zadnej časti. Zistená firma, ktorá vykonávala stavebné práce, uvedený odpad firmou odstránený do 24 hodín,
-	dňa 03. 04. 2006 v čase o 14:00 hod. s tlmočníčkou MMK doprovod maďarského autobusu s hudobníkmi z hraničného priechodu – Milhosť,
-	dňa 13. 04. 2006 o 22:30 hod. zistené hliadkou porušenie DZ B2 na Južnej triede 7, vodička pod vplyvom alkoholu. Privolaná dopravná polícia – prípad prevzali,
-	dňa 04. 05. 2006 v čase o 15:20 hod. hliadka na ulici Rastislavovej 29 zistila podnapitú ženu, ktorá blokovala plynulosť cestnej premávky, tým že sa pohybovala     po vozovke. Hliadkou bola odvedená na chodník, kde bolo zistené, že žena požila lieky Neurol, ktoré zapila značným množstvom alkoholu. Následne privolaná LSPP, ktorá po príchode skonštatovala priotrávenie a ženu previezla na pozorovanie,
-	dňa 04. 05. 2006 o 21:05 na podnet občana z ulice Fibichova č. 13, bola vyslaná hliadka MsP KE Juh na uvedené miesto za účelom vykázania bezdomovcov, ktorý          pod balkónom zaujali priestranstvo na matracoch. Bezdomovci okolie vyčistili a z miesta boli vykázaní,
-	dňa 17.05.2006 v čase o 15:00 hod. vykonaná asistencia MÚ MČ KE Juh pri kontrole chovu oviec v záhradkárskej lokalite za Teplárňou. Zistenie chovu v počte 256 ks oviec v nevyhovujúcich podmienkach. Oboznámená Regionálna veterinárna a potravinárska správa.

Stanica Stred
-	dňa 20. 04. 2006 v čase o 20:25 hod. na rohu ulice Čsl. armády a Jesennej v Košiciach hliadka spozorovala mladíka, ktorý po chodníku vedľa seba tlačil malý motocykel modrej farby. Pri tlačení mal problémy ktoré, ako sa neskôr ukázalo súviseli s tým, že volant bol uzamknutý. Hliadka osobu zastavila a požiadala, aby preukázala oprávnenosť nakladať s uvedeným motocyklom a predložila doklad totožnosti. Podozrivý na mieste hliadke uviedol, že motocykel zobral z podchodu na ulici Čsl. Armády, o čo ho požiadal neznámy pán. Osobe bola obmedzená osobná sloboda          pre podozrenie z prečinu krádeže, pričom lustráciou v evidencii osôb bolo potvrdené, že ide o maloletého M. B. V ďalšom protiprávnom konaní mu hliadka zabránila. Motocykel bol podozrivému odňatý a on sám bol predvedený na OO PZ Staré mesto. Lustráciou v evidencii motorových vozidiel bol zistený držiteľ motocykla pán Ladislav Kováč bytom Považská 2, Košice. O 21:10 hod sa držiteľ motocykla dostavil na miesto, kde hliadka obmedzila osobnú slobodu podozrivému a potvrdil, že mu bol motocykel odcudzený,
-	Dominikánske námestie je miestom, kde vykonávame zvýšený dohľad nad verejným poriadkom  a eliminujeme hlavne konzumáciu alkoholu na verejnom priestranstve           za pomoci príslušníkov všetkých staníc MsP. Vzhľadom na zvýšenú koncentráciu návštevníkov v centrálnej mestskej zóne je každý piatok posilnený výkon služby o príslušníkov ostatných staníc MsP v čase 19:00 – 02:00 hod.:
- počas piatich akcií v mesiaci apríl boli priestupcovia riešení 52x dohovorom, 14x blokovou pokutou, 22x prevzali BPN a 4x bola spracovaná správa o výsledku objasňovania pre správny orgán. V najväčšej miere išlo o priestupky ako porušenie VZN 36 a 67, §47ods.1, písm. b a d, zák. 372/90 Zb. o priestupkoch v platnom znení a ojedinele boli riešené aj priestupky          na úseku dopravy,
- počas štyroch akcií v mesiaci máj boli priestupcovia riešení 43x dohovorom, 5x blokovou pokutou, 14x prevzali BPN a 4x bola spracovaná správa o výsledku objasňovania pre správny orgán. V najväčšej miere išlo o priestupky ako porušenie VZN 36 a 67, §47ods.1, písm. b a d, zák. 372/90 Zb. o priestupkoch v platnom znení a ojedinele boli riešené aj priestupky             na úseku dopravy,
-	dňa 28. 05. 2006 dve hliadky zabezpečovali zvýšený dohľad nad verejným poriadkom a udržiavali plynulý prejazd pre autobusy MHD v blízkosti ZOO Kavečany v súvislosti s konaním akcií v ZOO organizovaných USS Košice s. r. o,
-	denne sme vykonávali preventívne aktivity v MČ Sever so zameraním na dodržiavanie verejného a  trhového poriadku v okolí obchodných centier Mier a  Merkúr. Preventívne sme pôsobili hlavne proti krádežiam v lokalite Vodárenská, tenisové kurty na Aničke, Detská železnica Čermeľ,
-	dňa 30. 05. 2006 v čase o 11:10 hod. na ul. Hlavná 89 v Košiciach  občan oznámil hliadke MsP, že ho dvaja neznámy muži mali údajne okradnúť o dioptrické okuliare, ktoré mal v ľavom vrecku bundy. Hliadke na ulici Hlavnej rukou ukázal na 2 mužov - rómov, že to boli títo dvaja muži. Hliadka pristúpila k dvom neznámym mužom a nakoľko v tom čase si príslušníci MsP  všimli, že jeden z nich mal nejaké okuliare vo vrecku bundy, vyzvali občana, aby ukázal okuliare, ktoré mal vo vrecku. Neznámy muž vytiahol z vrecka okuliare a vtedy poškodený zareagoval, že sú to jeho okuliare. Vtedy si hliadka MsP spísala údaje a dané osoby predviedla na MsP Stred. Nakoľko bolo dôvodné podozrenie, že uvedeným konaním podozrivých bola naplnená skutková podstata prečinu  krádeže podľa §-u 212 ods.1 TZ, vec bola odstúpená ÚJaKP, odboru skráteného vyšetrovania Košice I.

Stanica Šaca
-	dňa 07. 05. 2006 bolo prijaté oznámenie o  nájdení mláďaťa myšiarky ušatej na zemi, ktoré nevie lietať. Pracovník ŠOP uviedol, že sa môže dostaviť až o dva dni, preto bolo mláďa odložené do voliéry u starostu MČ Šaca, odkiaľ ho potom prevzal pracovník ŠOP,
-	dňa 11. 05. 2006 bolo na stanicu oznámené, že v bufete Venuša opitá rómka obťažuje hostí a nereaguje na upozornenie personálu. Hliadka  opitú vykázala a následne jej bola uložená BP.

Stanica Ťahanovce
-	na  základe  opakovaného  poškodzovania  vysadených  stromčekov nad Austrálskou ulicou, príslušníci   stanice    vykonávali  v  uvedenej  lokalite  odo  dňa  11. 04. 2006 do 30. 04. 2006  hliadkovú činnosť v civilnom odeve v časovom rozmedzí od 16:00 hod. do 21:00 hod. v rámci svojich možnosti a schopnosti,
-	dňa 18. 04. 2006 v čase o 16:00 hod. na ulici Americká trieda, zistila hliadka  krádež vlámaním do skladu MČ Sídlisko Ťahanovce. V čase o 16:05 hod. vyrozumený  o skutočnosti  starosta  MÚ,  ktorý o veci vyrozumel OO PZ Košice Sever. O 17:00 hod.  príchod  starostu na  miesto  a  súčasne aj hliadky  PZ,  ktorá  vec prevzala k ďalšiemu riešeniu,
-	dňa 30. 04. 2006 v čase o 01:15 hod. hliadka oznámila na operačné stredisko MsP,         že na Budapeštianskej ulici pri OC MILA bol prichytený sprejer, pri maľovaní budovy OC MILA za použitia donucovacích prostriedkov hmatov, chvatov a pút. U menovaného bola obmedzená osobná sloboda a bolo vykonané predvedenie na OO PZ Košice – Sever k ďalšej realizácii,
-	dňa 05. 05. 2006 v čase od 15:00 hod. do 16:00 hod.  príslušníci stanice  zabezpečovali v mestskej časti Košice Sídlisko Ťahanovce  priebeh akcie „ Detská tvorivá dielňa “  v rámci  „ Dni mesta Košíc “, kde dbali na dodržiavanie  verejného  poriadku,
-	dňa 06. 05. 2006 v čase od 11:00 hod. do 13:00 hod.  príslušníci stanice zabezpečovali v mestskej časti Košice Sídlisko  Ťahanovce  priebeh akcie „Slávnostné odovzdávanie verejných ocenení MČ Sídlisko  Ťahanovce“  v  rámci „Dní mesta Košíc“, kde dbali na dodržiavanie  verejného  poriadku,
-	 dňa 26. 05. 2006  riaditeľ  fy.: STAVIMAX s. r. o    so sídlom na ulici Magnezitárska č. 5, informoval starostu MÚ MČ Sídlisko Ťahanovce, že v blízkosti ich firmy sa       do nebytových priestorov bývalej vodárne nasťahovala skupina rómov. Následne na to v čase od 10:30 hod. do 12:00 hod. príslušníci stanice vykonali kontrolu uvedených skutočnosti a zistili, že sa zakladajú na pravde. Bola zistená totožnosť rómov, ktorí neoprávnene zaujali nebytové priestory bývalej vodárne.
               
Stanica Východ
-	dňa 05. 04. 2006 od 17:15 hod. na základe požiadania zastupujúceho starostu MČ KNV zabezpečovanie verejného poriadku počas konania predvolebného mítingu v uvedenej MČ,
-	dňa 08. 04. 2006 od 05:00 hod. do 22:25 hod. na základe predchádzajúcej dohody s OO PZ DH zabezpečovanie verejného poriadku v okolí volebných miestností v MÚ MČ KNV,
-	dňa 19. 04. 2006 o 06:55 hod. prijaté oznámenie, na ulici Kurskej č. 35 vozidlo spoločnosti Kosit poškodilo zeleň. Preverené, opodstatnené. Zistený páchateľ, vec v štádiu objasňovania,
-	dňa 19. 04. 2006 o 21:00 hod. prijaté oznámenie, opitý muž na zastávke MHD v blízkosti Adlerovej ulice demoluje poštovú schránku. Preverené, žiadne osoba nezistená. Poštová schránka bola zdemolovaná. Telefonický kontakt na majiteľa schránky nebol úspešný, z toho dôvodu bola schránka prevezená do priestorov stanice MsP. Obsah schránky bol príslušníkmi MsP pozbieraný a následne vhodený                      do poštovej schránky na Pošte 22. Predmetná schránka bola dňa 20. 04. 2006 odovzdaná pracovníkom Pošty 22,
-	dňa 25. 04. 2006 prijaté oznámenie občana o krádeži bočnice z návesu odstaveného                  na parkovisku. Hliadka preverila údajný pohyb osôb s predmetnou bočnicou              po Prešovskej ceste ako aj celého obvodu. Taktiež boli preverené výkupne kovového šrotu. Bočnica nenájdená. Dňa 26. 04. 2006 15:00 hod. nájdená odcudzená vec zo dňa 25. 04. 2006 bočnica z návesu nákladného vozidla. Prevezená na stanicu MsP Východ a následné vyrozumený jej majiteľ,
-	dňa 26. 04. 2006 o 10:50 hod. prijaté oznámenie občana, na ulici Stará Sečovská cesta sa nachádza nákladné vozidlo so stavebným odpadom. Preverené, opodstatnené. Zistený vodič aj osoba pre ktorú odpad vyvážal. Odpad chceli vysypať v záhradkárskej lokalite. Po výzve príslušníkov MsP s vozidlom aj s odpadom predmetnú ulicu opustili,
-	dňa 09. 05. 2006 o 10:50 hod. zistené 3 osoby s autorádiom, ktoré pravdepodobne pochádzalo z trestnej činnosti. Osoby boli predvedené na OO PZ DH, kde boli prevzaté k ďalšej realizácii.

Stanica Západ
-	16. 04. 2006 bola vykonaná v súlade s plánom hlavných úloh MsP Západ preventívna akcia, na dodržiavanie poctivosti predaja a príslušných povolení a dodržiavanie VZN a trhového poriadku na trhovisku MČ KVP,
-	dňa 13. 04. 2006 zistené väčšie množstvo stavebného odpadu (sutiny) na ulici Michalovskej č. 31, zistený pôvodca,  riešený sankciou, odpad odstránený,
-	od 13. až 31. 05. 2006 sme zabezpečovali stráženie objektu bývalej MŠ na ulici Laboreckej z dôvodu výstavby geriatrického centra MÚ MČ Západ;
-	dňa 20. 05. 2006 zistení  J. P., S. V. a L. K., ktorí si v Zuzkinom parku postavili stan, požívali alkoholické nápoje a  znečistili verejné priestranstvo, riešené  oznámením.

C/ Oblasť personálnej práce, vzdelávania a výcviku

a/  	V zmysle „Plánu vzdelávania, výcviku a streleckej prípravy príslušníkov MsP Košice na rok 2006“ pokračuje realizácia výcviku príslušníkov MsP v sebaobrane.
b/	V dňoch 29. a 30. 05. 2006 sa zúčastnilo 50 policajtov preškolenia zo zásad „prvej pomoci“;  ďalších 23 policajtov sa zúčastní rozšíreného školenia, ktoré trvalo dva dni a to: 05. a 06. 06. 2006.
c/	Dňa  10. 05. 2006 veliteľ stanice Šaca vykonal prednášku na SOU v Šaci na tému : Poslanie a úlohy MsP v systéme bezpečnostných zložiek.
d/	Dňa 18. 05. 2006 príslušníci stanice Východ realizovali dve prednášky pre žiakov prvého, druhého a tretieho ročníka ZŠ na ulici Fábryho č. 44  na základe požiadania riaditeľa predmetnej ZŠ.
e/	Na základe pozvánky MsP – Michalovce na streleckú súťaž, ktorá sa uskutočnila dňa 19. 05. 2006 v Michalovciach vypracoval vedúci OVŠV interný pokyn k realizácii predmetnej súťaže a zostavil (podľa výsledkov streleckých previerok z roku 2005) družstvo MsP v zložení : p. JUDr. Štefan Fejedelem, p. Ján Lučkay a p. Štefan Remeňák. Družstvo MsP – Košice získalo na predmetnej súťaži I. miesto, a v súťaži jednotlivcov sa ako I. umiestnil príslušník MsP – Košice p. Ján Lučkay. 
f/	V zmysle „Plánu vzdelávania, výcviku a streleckej prípravy príslušníkov Mestskej polície Košice na rok 2006“ boli dňa 02. 05. 2006, 09. 05. 2006, 16. 05. 2006, 23. 05. 2006 a 30. 05. 2006 v telocvični na ZŠ Starozagorská realizované  previerky sebaobrany príslušníkov MsP so zameraním na použitie  hmatov, chvatov, úderov a kopov sebaobrany. Predmetných previerok sa z celkového počtu 133 zúčastnilo 101  (75,93 %) príslušníkov MsP. Z toho v programe I. vyhovelo 12 (11,9 %) príslušníkov MsP a v programe II. vyhovelo 89 (88,1 %) príslušníkov MsP. Zo zdravotných dôvodov alebo z dôvodu že prekročili určený vekový limit pre ich realizáciu previerky neabsolvovalo 19 (14,3 %) príslušníkov MsP a 13  (9,77 %) príslušníkov MsP previerky neabsolvovalo bez patričného ospravedlnenia.
g/	Dňa 26. 05. 2006  príslušníci stanice Východ realizovali prednášku pre žiakov  4 a 5 ročníkov ZŠ na ulici Fábryho č. 44.

D/ Oblasť materiálno-technického zabezpečenia výkonu služby

a/	Prebiehajú rokovania so spoločnosťou ANTIK ohľadom možných trás kladenia optického kábla s možnosťou ich využitia mestskou políciou.
b/	Na základe poskytnutia schválených finančných prostriedkov naďalej prebieha rekonštrukcia  „Kamerového systému“, ktorý prevádzkuje Mestská polícia Košice.
c/	dňa 25. 04. 2006 sa uskutočnilo výberové konanie na 10 kusov parkovacích automatov;  
d/	Všetci príslušníci MsP sú naďalej inštruovaní tak, aby efektívne využívali všetky zverené materiálno-technické prostriedky a naďalej hľadali možnosti ich úspory. 
e/	V spolupráci s referátom informatiky MMK a spoločnosti ANTIK sú naďalej realizované pripojenia jednotlivých útvarov MsP do celomestského integrovaného informačného systému, ktorý je v rámci mesta Košice v skúšobnej prevádzke. Tri zo staníc MsP sú už pripojené do uvedeného systému.

E/  Oblasť prevencie a spolupráce

a/  	Jednotliví velitelia staníc MsP v pôsobnosti príslušných staníc MsP spolupracujú           so štátnymi orgánmi a organizáciami, právnickými osobami, združeniami občanov,             ako i občanmi samotnými, so zameraním na predchádzanie kriminalite a inej protispoločenskej činnosti. 
b/ 		V záujme  chrániť majetok fyzických a  právnických osôb, mesta a mestských častí pred poškodením, zničením alebo odcudzením, sa naďalej periodicky realizuje  obchôdzková služba podľa kapacitných možností ľudských zdrojov v takých úsekoch, kde dochádza k častému narušovaniu verejného poriadku a páchaniu trestnej činnosti. 
c/	Podľa územných obvodov jednotlivých staníc MsP sú realizované besedy na školách.

F/ Ekonomická oblasť:   

Vo výdajovej časti za obdobie mesiacov apríl a máj 2006 boli tieto výdaje:
-	mzdy, platy a OOV 	5.874.322,- Sk
-	poistné a príspevky pre zamestnávateľa      	2.142.942,- Sk
-	tovary a ďalšie služby 			2.393.473,- Sk
-	náhrady, poplatky				     18.686,- Sk,

v príjmovej časti za obdobie mesiacov apríl a máj 2006 boli tieto príjmy:
-	za užívanie verejného priestranstva r. 2005 	   105.500,- Sk
-	za užívanie verejného priestranstva r. 2006 	3.204.316,- Sk
-	povolené vstupy do pešej zóny	       1.250,- Sk
-	príjem z realizovaných pokutových blokov	   500.700,- Sk
-	príjem  z realizovaných  BPN 	   134.650,- Sk
-	predaj služieb	     14.549,- Sk
-	príjem za odťah 		   407.700,- Sk
-	stravné lístky		   196.137,- Sk
-	úroky z omeškania platby za odťah                       2.610,-Sk
-	úroky z omeškania platby faktúry		        1.374,-Sk

G/ Právne oddelenie:   

a/ 	neuhradené pohľadávky za vykonaný odťah  odťahovou službou mestskej polície:
	- z predtým podaných návrhov na vydanie platobného rozkazu za odťah vykonaný v roku 2004 v ďalších 4 prípadoch došlo k zrušeniu platobného rozkazu a bolo nariadené pojednávanie,
	- v priebehu sledovaného obdobia bolo podaných celkom 20 návrhov na vykonanie exekúcie pre neuhradené pohľadávky za vykonaný odťah v rokoch 2001 – 2004,
	- z predtým podaných návrhov na vydanie platobných rozkazov k dnešnému dňu boli už súdmi vo všetkých navrhovaných prípadoch vydané platobné rozkazy.

b/	neuhradené pohľadávky za vykonaný prevoz do PaZI:
	- v súčasnej dobe sú už vo všetkých prípadoch podané návrhy na vydanie platobných rozkazov,
	- z predtým podaných návrhov na vydanie platobných rozkazov v 11 prípadoch boli vydané platobné rozkazy a ostatné postupne prichádzajú,
- z predtým podaných návrhov na vydanie platobných rozkazov za prevoz do PAZI v ďalších 3 prípadoch došlo k zrušeniu platobného rozkazu a bude nariadené pojednávanie.

c/ 	pracovnoprávne spory:
	- v jednom prípade nebolo zatiaľ stanovené pojednávanie. 

d/ 	sťažnosti na policajtov:
	- v sledovanom období bola prijatá jedna sťažnosť na policajtov MsP, ktorá je v štádiu šetrenia. Dve sťažnosti z predchádzajúceho obdobia boli uzavreté ako neopodstatnené.

Vyhodnotenie  vybraných  ukazovateľov  činnosti Mestskej polície Košice za obdobie     od 01. 03. 2006   do 31. 05. 2006

         	Celkovo sme riešili 3878 priestupkov, z toho :

-	priestupky na úseku VZN : 					1637
-	priestupky na úseku bezpeč. a plynulosti cestnej premávky : 	1907
-	ostatné priestupky    			   :  			  334

Z toho :

-	v blokovom konaní  1565 priestupkov  na sumu  467.300,- Sk
-	riešené blokom na pokutu na mieste nezaplatenú 298 priestupkov na sumu 158.400,- Sk
-	riešené oznámením, resp. správou o výsledku objasňovania priestupku 197 priestupkov
-	riešené   preventívne -  t.j.  dohováraním  na útvare  MsP,  resp. na  mieste spáchania priestupku 1783 priestupkov.    

             Celkovo sme vypísali 635 predvolaní pre neprítomných  vodičov,   ktorí sa dopustili priestupkov  na  úseku  dopravy a v 200 prípadoch sme inštalovali na osobné motorové vozidlá technický prostriedok na zabránenie ich odjazdu. V 312 prípadoch sme realizovali odťah motorových vozidiel, ktoré boli odstavené na komunikáciách v rozpore s ustanoveniami zákona č.315/1996 Z.z. o premávke na pozemných komunikáciách, a v 1 prípade sme realizovali odťah na komerčnej báze. V prezentovanom období sme realizovali 14 prípadov privolania LSPP, 6 prípadov privolania hasičského záchranného zboru, 41 prevozov peňazí pre MMK a 38 doprovodov pre pokladňu MMK. Obyvateľom mesta Košice, rôznym orgánom a organizáciám sme v hodnotenom období doručili 1093 zásielok z okresných súdov, krajských súdov, mesta Košice a jednotlivých MČ, resp. prešetrili sme ich miesto bydliska – sídla organizácie. Pre nemožnosť preukázať svoju totožnosť a pre podanie vysvetlenia sme v hodnotenom období predviedli na Policajný zbor 8 podozrivých osôb          a na stanice MsP Košice 45 podozrivých osôb. Na základe žiadostí pracovníkov rôznych obchodných prevádzok /hypermarkety, supermarkety, a iné predajne/ sme vykonali spolu 21 zákrokov pri pokusoch o drobnú krádež tovaru z ich predajní. 

V prezentovanom období sme realizovali nasledujúce aktivity :

        	Na základe požiadaviek KR PZ, resp. OR PZ asistujeme príslušníkom PZ                        pri objasňovaní trestnej činnosti, prevažne ako nezúčastnené osoby.
             V spolupráci s jednotlivými MÚ sa pravidelne zúčastňujeme na kontrolách čistoty jednotlivých  MČ, asistujeme pracovníkom MÚ pri sociálnom šetrení. Zúčastňujeme sa                 na zasadnutiach komisií verejného poriadku a dopravy, prípadne iných komisií, na ktoré sme prizvaní a plníme úlohy, ktoré nám boli zadané. Na požiadanie zabezpečujeme verejný poriadok  pri vyplácaní sociálnych dávok. 
            Z činnosti MsP za 24 hodín sú  spracovávané  situačné správy, ktoré sú pravidelne predkladané primátorovi mesta. Tieto správy z dôvodu objektívneho informovania o činnosti MsP za ostatných 24 hodín nie sú kompletné, nakoľko sa v týchto správach nachádzajú len tie udalosti, ktoré prešli informačným tokom operačného pracoviska Mestskej polície Košice, nachádzajúceho sa na MMK. To znamená, že udalosti, ktoré sa udiali na staniciach sa v týchto správach nenachádzajú.

Niektoré úlohy z Plánu vzdelávania a výcviku MsP 2006 pre nasledujúce obdobie:

-	preškoliť smernice k rádiovému a telefónnemu styku príslušníkov MsP,
-	preškoliť zákon o ochrane osobných údajov a zákon o slobodnom prístupe k informáciám,
-	súlade s platnými metodickými pokynmi realizovať previerky fyzickej zdatnosti príslušníkov MsP, 
-	preškoliť zákon č.190/2003 o strelných zbraniach a strelive, pravidlá organizovania                    a  vykonávania strelieb v podmienkach MsP, ako aj techniku používania služobných zbraní. 

Košice, 12. 06. 2006